ཨ་ཁུ་ཤེས་རབ་རྒྱ་མཚོ་

མདོ་སྨད་༼ད་ལྟའི་རྨ་ལྷོ་སོག་རྫོང་༽རྩེ་གཞུང་བྲག་དམར་མདོ་ཞེས་པའི་ཡུལ་དུ་ཡབ་ནོ་ཁོ་དང་ཡུམ་ཙིན་ཐར་ཞེས་པ་གཉིས་ཀྱི་སྲས་སུ་རབ་བྱུང་བཅུ་གསུམ་པའི་ཆུ་ཕག（༡༨༠༣）ལོར་སྐུ་འཁྲུངས།  ཆུང་དུས་ཁུ་བོ་རྗེ་སང་བླ་མ་ལས་ཕྲལ་ཀློག་དང་སྦྱོར་ཀློག་ཐུགས་སུ་ཆུད།  དགུང་ལོ་བཅུ་དྲུག་པར་དབེན་གནས་ཡིད་དགའ་ཆོས་འཛིན་བསམ་གཏན་འཕེལ་རྒྱས་གླིང་དུ་འཕགས་པ་གནས་བརྟན་ཆེན་པོ་དཀོན་མཆོག་དགེ་འདུན་ལས་ཚངས་སྦྱོད་དགེ་བསྙེན་གྱི་སྡོམ་པ་དང་རབ་བྱུང་གི་ཚུལ་ཁྲིམས་མནོས་ཏེ་རྒྱལ་བའི་བསྟན་པ་རིན་པོ་ཆེའི་སྒོར་ཞུགས།  དེ་ནས་དགེ་བའི་བཤེས་གཉེན་ཆེན་པོ་དཀོན་མཆོག་དོན་ཡོད་དང་མཁྱེན་གཏེར་ངག་དབང་བཀྲ་ཤིས་ལས་བསྡུས་གྲྭ་དང་ཚད་མ།  གུང་ཐང་བསྟན་པའི་སྒྲོན་མེ་ལས་བྱང་ཆུབ་བདེ་ལམ་དང་།  འཇམ་དཔལ་ཞལ་ལུང་གི་ཁྲིད་སོགས་ཆོས་བཀའ་བསམ་གྱིས་མི་ཁྱབ་པ་གསན།  དགུང་ལོ་བཅོ་བདུན་པ་ས་ཡོས（༡༨༡༩）ལོར་དགེ་ཚུལ་གྱི་སྡོམ་པ་མནོས།  དགུང་ལོ་ཉི་ཤུ་ཆུ་རྟ（༡༨༢༢）ལོ་ནས་ཕར་ཕྱིན་དང་དབུ་མ་ཉེར་དྲུག་པ།  ས་བྱི（༡༨༢༨）ལོ་ནས་མཛོད་ལ་སོགས་པ་གཞུང་པོད་ལྔ་ལ་མཐར་ཕྱིན་པར་སྦྱངས།  གཞན་ཡང་གཏོར་བཟོ།  བཅའ་གཤོམས།  ཕྱག་བྲིས་སོགས་ཕུལ་བྱུང་དུ་གྱུར།  བླ་མའི་བཀའ་བཞིན་དྲུང་ཡིག་གི་ལས་འགན་བསྣམས།  མཁས་པའི་མཚན་སྙན་ཐོབ།  དགུང་ལོ་ཉེར་བརྒྱད་པ་ལྕགས་སྟག（༡༨༣༠）ལོར་སྐྱབས་མགོན་ཐམས་ཅད་མཁྱེན་པ་རྗེ་བཙུན་བློ་བཟང་ཐུབ་བསྟན་འཇིགས་མེད་རྒྱ་མཚོས་མཁན་སློབ་སྦྲགས་མ་དང་།  སྒོ་མེ་ལྷ་རམས་པ་བློ་བཟང་ཆོས་འཛིན་གྱིས་གསང་སྟོན་མཛད་དེ་རབ་བྱུང་དགེ་ཚུལ་བསྐྱར་སྒྲུབ་དང་དགེ་སློང་གི་སྡོམ་པ་མནོས།  མཚན་ཤེས་རབ་རྒྱ་མཚོ་ཞེས་གསོལ།  སྤྱིར་རྗེ་འདིས་མཁས་གྲུབ་དམ་པ་མང་པོའི་ཞབས་ལ་གཏུགས་ཏེ་མདོ་སྔགས་གྱི་གཞུང་དང་དབང་ཁྲིད་མན་ངག་མཐའ་ཡས་པ་གསན།  གསན་ཡིག་ལས།  སྐྱབས་མགོན་ཐམས་ཅད་མཁྱེན་ཅིང་གཟིགས་པ་ཆེན་པོ་རྗེ་བཙུན་བློ་བཟང་ཐུབ་བསྟན་འཇིགས་མེད་རྒྱ་མཚོ་དང་།  འཇམ་དཔལ་དབྱངས་དངོས་དཀོན་མཆོག་བསྟན་པའི་སྒྲོན་མེ།  སྤྱན་རས་གཟིགས་དབང་མཁན་ཆེན་གྲགས་པ་རྒྱལ་མཚན།  གསང་བདག་གྲུབ་པའི་དབང་ཕྱུག་སྡེ་ཁྲི་རིན་པོ་ཆེ་འཇམ་དབྱངས་ཐུབ་བསྟན་ཉི་མ་ལ་སོགས་པའི་དགེ་བའི་བཤེས་གཉེན་བཅུ་ཕྲག་གསུམ་དུ་ཉེ་བའི་ཞབས་ལ་གཏུགས་ཏེ་ཡང་དག་པར་རྫོགས་པའི་སངས་རྒྱས་ནས་བཟུང་དམ་པ་བར་མ་ཆད་པ་ལས་བརྒྱུད་པའི་དབང་རྗེས་གནང་ཁྲིད་མན་ངག་མི་ཉུང་བ་ཙམ་འབད་པས་མནོས།  བཀའ་རྩོམ་ལ་མཚོན་ན།  《རྗེ་ཙོང་ཁ་པ་ཆེན་པོའི་བསྟོད་པ་རྩ་འགྲེལ་གྱི་བཤད་ལུང་གི་བརྗེད་བྱང་ཐོར་བུ་ནོར་བུའི་ཕྲ་ཚོམ》  《དཔལ་གསང་དབང་འདུས་པ་འཕགས་ལུགས་ལྷ་སོ་གཉིས་པའི་རིམ་པ་དང་པོའི་ཁྲིད་དམིགས་བརྗེད་བྱང་མི་བསྐྱོད་མགོན་པོའི་ཞལ་ལུང》  《འཇམ་དཔལ་དུས་དགྲའི་དབང་པོ་མ་ཧེའི་གདོང་ཅན་ལྷ་བཅུ་གསུམ་པའི་རིམ་པ་དང་པོའི་ཟབ་ཁྲིད་ཟིན་བྲིས་འཇིགས་མཛད་རྡོ་རྗེའི་ཞལ་ལུང》  《བསྟན་པའི་གནད་ཀུན་རྫོགས་པའི་གདམས་པ་བྱང་ཆུབ་བདེ་ལམ་གྱི་ཞལ་ཤེས་བདུད་རྩིའི་དབྱིངས་ཀྱི་སྒོ་འབྱེད》  《སྒྲའི་དཀའ་གནད་ལས་བརྩམས་པའི་བརྗེད་བྱང་དབྱངས་ཅན་རོལ་མཚོ》སོགས་པོད་ཉི་ཤུ་ཙམ་མཛད། ༼རྨ་ལྷོ་སོག་རྫོང་ནས་རང་ཁུང་གི་མཁས་པའི་གསུང་འབུམ་དཔར་དཔར་སྐྲུན་ལས་གཞིས་ནང་གསུང་འབུམ་པོད་བདུན་རྙེད་སོན་བྱུང་པ་ལྟར་རྫོང་གི་འགྲོ་གྲོན་བཏང་། རྫོང་གི་དགོན་སྡེ་དག་གི་ཞུ་དག་གི་འགན་བཞེས་ནས་དེབ་གཟུགས་སུ་བཟོས་ཡོད།༽ ཕྱིས་སུ་བྲག་རི་དགོན་དང་།  སྨར་ལུང་བཀྲ་ཤིས་ཆོ་འཕེལ་གླིང་།  བྲག་དཀར་བྱང་ཆུབ་གླིང་སོགས་དགོན་སྡེ་མང་པོར་ཕེབས་ཏེ་དབང་ལུང་མན་ངག་གི་བདུད་རྩིའི་གྲུ་ཆར་ཚད་མེད་ཕབ་སྟེ་བསྟན་འགྲོར་སྨན་པའི་བྱ་བ་རྒྱ་ཆེན་པོ་མཛད།  དགུང་ལོ་དོན་གསུམ་ལ་ཕེབས་པ་རབ་བྱུང་བཅོ་ལྔ་པའི་ཤིང་ཕག（༡༨༧༥）ལོར་དགོངས་པ་ཆོས་དབྱིངས་སུ་ཐིམ།
༼དུང་དཀར་ཚིག་མཛོད་ཆེན་མོ་༽ལས་བཏུས། 
Category:དུང་དཀར་ཚིག་མཛོད་ཆེན་མོ་